Eesti laul eristus tõepoolest, nagu meie eurovisiooniasjatundjad  enne võistlust uhkeldasid. Televisioon võimendab kõike. Kui oled hea, oled kümnekordselt hea. Kui oled vilets tantsija ja trügid tantsima teleekraanile, siis muutud lihtsalt viletsast maailma viletsaimaks tantsijaks. Noorukese hirvesilmse Getteri kohta ei oleks Euroopa ilmselt midagi halba öelda olnud, kui ta vaid oleks andetute ja saamatute vibalike, keda millegipärast taustatantsijateks nimetati, varjust välja paistnud. Jälgides pikkade jäsemetega kõhetute noorukite seosetut lõngerdamist, hädist rühti ja  sünkroonist väljas liigutusi, püüdsin meenutada, kus viimati midagi nii meelialandavalt abitut näinud olin. Meelde tuli - USA tantsusaate "Tantsi, kui oskad" (meil on seda näidanud Kanal 11) castingutel selles rubriigis, kus žüriiliikmed enam isegi irooniliselt muiata ei suutnud, vaid meeleheites endal peast haarasid.